E kore e takoto te pire nei ki te kore Te Rōpū Arataki o Matariki. Ka nui tō mātou waimārie i ngā kupu ārahi a ngā tōhunga Māori rangatira o te kaupapa nei. Ko Rereata Makiha tēnā nō Muriwhenua me Te Arawa. He mahi nui e kitea ai e tētahi nui atu o ngā mātauranga mō te pūnaha maramataka, tēnā i a Rereata. Tokorua ngā kaiwhakatere moana e noho kaihautū ana i roto i ēnei mahi, ko Jack Thatcher tēnā nō Tauranga Moana rāua ko Hoturoa Barclay-Kerr o Tainui. Inā te nui o ā rāua wheako whakatere i te aumoana. Ka nui tō rāua mōhio ki te rangi i te pō. Ko Victoria Campbell ō kaitau anō tēnā. He kairangahau, he mātanga ki te tātai arorangi me ngā maramataka whetū. Ko Tākuta Ruakere Hond o Parihaka hoki tēnā e mārama pū ana ki te mātauranga Māori o nehe. Ko ia hoki tētahi ka kōrero mō te aranga o Pūanga. Ko Tākuta Pauline Harris o Kahungungu tēnā, ko ia anake te kaimātai ahupūngao arorangi Māori o te ao. Ka huri ki a Ahorangi Rangi Mātāmua, te toihau o te rōpū, te tohunga kōkōrangi o te ao Māori. Ka hia tau nei e takahi ana i te motu o Aotearoa ki te kauhau me te tuku i āna mātauranga mō Matariki me te maramataka. Kei aku rangatira, ka rere aku mihi nui ki a koutou. 